**Interstiții**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*răsfoiri în zenit\*

de timpuriu învățasem să lunec

oricărei îmbrățișări

obstinat

dădeam la o parte petale ofilite

defrișam labirinturi

să pot desena mai ușor ieșirile din matcă

păcătosul dinlăuntru

(cu voie și fără de voie)

simțea constant nevoia autorecluziunii

icarii țâșneau din mine cu o viteză amețitoare

atunci pielea mi se usca sub dogoarea bărbaților

ce nu puteau muri apoteotic

în genunile mele

labirinturi de toate nuanțele

se infiltrau interstițiilor

împătimiri responsabile a tuturor cataclismelor

precum în cer și pe pământ

date nouă

să ne hrănească veșniciile

lunecam magistral oricărei îmbrățișări

deși pulsam năpraznic în toate

marginile mele

acordau polifonic lumea erupțiilor

iele nebune

dansau până ridicau praful magiei

din oasele mele

învățam să adun din toate

perfecțiunea

ușor

precum respirația tuturor morților

din pupilă